ET Euroopa Liidu Teataja C 162/1

Komisjoni teatis

Kasvuhoonegaaside heite ülekandumisest ohustatud sektorite esialgne loetelu aastateks 2021–2030

(EMPs kohaldatav tekst)

(2018/C 162/01)

1. Sissejuhatus

Enampakkumine on üldine meetod lubatud heitkoguse ühikute (edaspidi „LHÜd“) eraldamiseks ELi heitkogustega kauplemise süsteemis osalevatele ettevõtjatele.

LHÜde tasuta eraldamine on selle reegli erand, mida kohaldatakse üksnes üleminekuperioodil. See hõlmab LHÜde vähenevat osakaalu. LHÜde tasuta eraldamine üleminekuperioodil ei ole ette nähtud asjaomastele tootjatele toetuste andmiseks, vaid selleks, et vähendada majandusmõju, mis tuleneb LHÜde turu kiirest ja ühepoolsest loomisest Euroopa Liidus.

LHÜsid eraldatakse tasuta väga täpselt määratud tööstussektoritele kaitsemeetmena kasvuhoonegaaside heite ülekandumise suure ohu vastu seni, kuni muud riigid võtavad võrreldavaid kliimapoliitikameetmeid. Kasvuhoonegaaside heite ülekandumine viitab olukorrale, mis tekib, kui teatavate tööstussektorite või allsektorite ettevõtted viivad kliimapoliitikaga kaasnevate kulude tõttu oma tootmise riikidesse, kus kasvuhoonegaaside heite piirangud ei ole nii ranged. See võib kaasa tuua nende globaalse koguheite suurenemise, halvendades seega heite mõju leevendamise poliitika tõhusust ELis ja vähendades ühtlasi ELi energiamahukate äriühingute majanduslikku panust turuosa kaotamise tõttu.

Tasuta eraldamisega lahendatakse kindlakstehtud konkurentsivõimeprobleeme, vähendades tööstussektori ja allsektorite tegelikke CO2-ga seotud kulusid ning säilitades rahalised vahendid, mida saab kasutada vähese CO2-heitega tehnoloogialahendustesse investeerimiseks.

Hiljuti läbi vaadatud ELi heitkogustega kauplemise süsteemi (ELi HKS) direktiivis (1) on sätestatud eeskirjad LHÜde tasuta eraldamiseks ajavahemikuks 2021–2030 ning antakse Euroopa Komisjonile õigus võtta vastu delegeeritud õigusakt, et täiendada direktiivi seoses kasvuhoonegaaside heite ülekandumisest ohustatud sektorite ja allsektoritega.

On hakatud ette valmistama kasvuhoonegaaside heite ülekandumisest ohustatud sektorite loetelu, mis kehtib kümme aastat alates 2021. aastast kuni 2030. aastani. See annab tööstusele süsteemi suhtes suure kindlustunde, mis on nende pikaajaliste investeeringute seisukohast oluline. Käesoleva teatise eesmärk on avalikustada esimese astme hindamise tulemused (edaspidi „kasvuhoonegaaside heite ülekandumisest ohustatud sektorite esialgne loetelu“), et anda asjaomastele tööstussektoritele ja allsektoritele piisavalt aega koostada oma taotlused kooskõlas punktis 4.2 kirjeldatud kõlblikkuskriteeriumidega ning piisava ajavaruga enne tähtaega, mis on sätestatud läbivaadatud ELi HKSi direktiivis (30. juuni 2018 liikmesriikide kaudu esitatavate taotluste jaoks).

2. ELi heitkogustega kauplemise süsteem aastateks 2021–2030

Kasvuhoonegaaside heite ülekandumisest ohustatud sektorite loetelu on muude niisuguste õigusaktide (2) eeltingimus, millega pärast 2020. aastat ELi HKSi reformitakse. Selle alusel otsustatakse LHÜde tasuta eraldamine nendele tööstusharudele, et kaitsta neid kasvuhoonegaaside heite ülekandumise ohu eest. Selleks et kõnealused õigusaktid 1. jaanuari 2021 algavaks neljandaks kauplemisperioodiks valmis saaksid, tuleb need järjestikku vastu võtta, samuti on vaja piisavalt aega sidusrühmade kaasamiseks. Kasvuhoonegaaside heite ülekandumisest ohustatud sektorite loetelu perioodiks 2021–2030 tuleb avaldada enne, kui tööstusharud esitavad liikmesriikide kaudu andmed tehniliste võrdlusaluste ajakohastamiseks ja LHÜde tasuta eraldamise kindlaksmääramiseks.

Läbivaadatud ELi HKSi direktiiv sisaldab sätteid, millega tagatakse, et kasvuhoonegaaside heite ülekandumisest ohustatud sektorite loetelu on sellekohaste varasemate otsustega võrreldes täpsem (lühem), tagamaks et kasvuhoonegaaside heite ülekandumisest suuresti ohustatud sektoritele eraldatakse tasuta piisaval arvul LHÜsid. Sellega tagatakse ka, et EL täidab WTOga seotud kohustusi. Konkreetselt sätestatakse läbivaadatud ELi HKSi direktiiviga üksikasjalikult, kuidas kehtestada LHÜde tasuta eraldamise eeskirjad ja koostada kasvuhoonegaaside heite ülekandumisest ohustatud sektorite loetelu.

Sektori või allsektori kandmine kasvuhoonegaaside heite ülekandumisest ohustatud sektorite loetellu annab igale käitisele nendes (all)sektorites võrdlusaluste põhjal arvutuslikult tasuta eraldatavatest LHÜdest 100 %, (3) samas kui loetellu kandmata sektorites eraldatakse 30 % ühikutest (kuni 2026. aastani) ja lõpetatakse eraldamine järk-järgult 2030. aastaks. Sellest tulenevalt on kasvuhoonegaaside heite ülekandumisest ohustatud sektorite loetelu majanduslikult oluline, sest tasuta LHÜdel on oluline rahaline väärtus.

3. Menetlus

Alates 2017. aasta novembrist kuni 2018. aasta veebruarini toimunud veebipõhise konsulteerimise käigus paluti sidusrühmadel esitada oma seisukohad kasvuhoonegaaside heite ülekandumisest ohustatud sektorite loetelu koostamiseks kasutatava metoodika valiku kohta. Vastajate hulgas olid valdkondlikud ühendused (102), üksikettevõtjad (43), valitsusvälised organisatsioonid (5), valitsusasutused (5) ja 1 kodanik. Kokku andsid tagasisidet 156 sidusrühma. Vastajad pooldasid teise astme hindamist, mille eesmärk on saavutada esimese astme kvantitatiivse hindamisega samaväärne usaldusväärsus, õiglus, läbipaistvus ja võrdne kohtlemine. Nad avaldasid toetust ühtsele hindamisraamistikule, mis põhineb sidusrühmade kaasamisel. Tööstusharude esindajad soovisid, et nendega enne hindamise lõpetamist konsulteeritaks.

Kasvuhoonegaaside heite ülekandumisest ohustatud sektorite loetelu koostamisega seoses 22. veebruaril ja 22. märtsil 2018. aastal toimunud liikmesriikide erikohtumistel arutati kasvuhoonegaaside heite ülekandumisega seonduvat ja edasist tööd vajalike hindamiste tegemiseks.

2. märtsil 2018 korraldati seminar, et anda sidusrühmadele ülevaade läbivaadatud õigusraamistikust ja ELi HKSi rakendamisest seoses LHÜde tasuta eraldamise ja kasvuhoonegaaside heite ülekandumise ohuga. Peamisteks arutlusteemadeks olid kasvuhoonegaaside heite ülekandumisest ohustatud sektorite loetelu (2021–2030) koostamiseks vajalike hindamiste menetlus, sisu ja kriteeriumid. Teine sidusrühmade üritus on planeeritud 16. maiks 2018, kus kasvuhoonegaaside heite ülekandumisest ohustatud sektorite esialgset loetelu arutatakse Euroopa tasandi tööstussektorite esindajate ja muude sidusrühmadega (liikmesriigid, valitsusvälised organisatsioonid, mõttekojad).

4. Kasvuhoonegaaside heite ülekandumisest ohustatud sektorite loetellu (2021–2030) kuuluvate sektorite määramise kriteeriumid

Kasvuhoonegaaside heite ülekandumise võimaliku ohu kindlakstegemiseks peab komisjon hindama kõiki asjaomaseid tööstussektoreid ja allsektoreid, kasutades ELi HKSi direktiivis sätestatud kriteeriume.

Kasvuhoonegaaside heite ülekandumise ohtu hinnatakse kahes järjestikuses etapis.

1. Kvantitatiivne esimese astme hindamine NACE-4 (4) tasandil (vt punkt 4.1): sektor loetakse kasvuhoonegaaside heite ülekandumisest märkimisväärselt ohustatuks, kui sellekohane ohunäitaja ületab läviväärtuse 0,2 (ELi HKSi direktiivi artikli 10b lõige 1).

2. Piiratud arvul juhtudel, mille kohta on kõlblikkuskriteeriumid selgelt kindlaks määratud (vt punkt 4.2), võib teha teise astme hindamine kas konkreetsete kriteeriumidega kvalitatiivse hindamisena või kvantitatiivse hindamisena eristatud tasandil (5). Kõnealused juhud on täpsustatud ELi HKSi direktiivi artikli 10b lõigetes 2 ja 3.

4.1. Esimese astme hindamine

Esimese astme kvantitatiivne hindamine tehakse Euroopa Liidu majandustegevusalade statistilise klassifikaatori abil. Hinnatud on kõiki mäetööstuse ja töötleva tööstuse tegevusalasid jagudes B (mäetööstus) ja C (töötlev tööstus), sest kõik ELi HKSi kuuluvad käitised kuuluvad nendesse kahte jakku. Lähtepunktina on kasutatud NACE klassifikaatori neljanumbrilist eristustasandit.

Kasvuhoonegaaside heite ülekandumise ohu näitaja on määratletud ELi HKSi direktiivi artiklis 10b sektori ja kolmandate riikide vahel toimuva kaubavahetuse mahu ja sektori heitemahukuse korrutisena. Kasvuhoonegaaside heite ülekandumisest ohustatud sektoriteks loetakse sektorid ja allsektorid, mille puhul kasvuhoonegaaside heite ülekandumise ohu näitaja on suurem kui 0,2.

Kolmandate riikidega toimuva kaubavahetuse maht on läbivaadatud ELi HKSi direktiivis määratletud kolmandatesse riikidesse suunatud ekspordi koguväärtuse ja neist riikidest pärineva impordi väärtuse summa ning Euroopa Majanduspiirkonna turu mahu (aastakäive pluss koguimport kolmandatest riikidest) suhtena.

Heitemahukust mõõdetakse ühikuga kg CO2 kogulisandväärtuse euro kohta ning väljendatakse asjaomase sektori otsese ja kaudse heite summana, mis on jagatud kogulisandväärtusega.

Euroopa Liidu tehingulogi („ELi tehingulogi“) andmeid peetakse kõige täpsemaks ja läbipaistvamaks CO2-heite andmete allikaks käitise tasandil ja seepärast on neid andmeid kasutatud sektorite otsese heite arvutamiseks. Käitised on määratud NACE-4 tasandi sektoritesse liikmesriikide poolt otsuses 2011/278/EL (6) sätestatud rakendusmeetmete raames käitiste kohta esitatud andmete alusel.

Mis puutub kaudse heite arvutamiseks kasutatud elektritarbimise hindamisse, peetakse kõige usaldusväärsemaks kättesaadavaks allikaks otse liikmesriikidelt kogutud andmeid, kuna EL 28 tasandi andmed ei ole kättesaadavad (7). Elektritarbimine teisendatakse kaudseks heiteks elektrienergia heite koefitsiendi abil. Arvutuskäik on sama nagu kahel eelmisel kasvuhoonegaaside heite ülekandumise ohu hindamisel, kus võrdlusväärtuseks on kõigist energiaallikatest kokku toodetud elektrienergia. See põhineb ELi keskmisel heitemahukusel, mis tuletatakse kõigist kütustest (kõigist Euroopa energiaallikatest) kokku toodetud elektrienergia alusel ja jagatakse seejärel toodetud elektrienergia vastava hulgaga.

Komisjon on ajakohastanud elektrienergia heite koefitsienti, võttes arvesse elektrisüsteemi CO2-heite vähendamist ja taastuvenergiaallikate osakaalu suurenemist. Kasvuhoonegaaside heite ülekandumisest ohustatud sektorite kahe eelmise loetelu koostamisel kasutati võrdlusaastaks 2005. aastat, kuid uus väärtus on seotud 2015. aastaga ja kooskõlastatud ELi HKSi direktiivi artikli10b lõike 5 kohaselt kolme viimase kalendriaasta (2013–2015) kohta kättesaadavate andmetega. Selle alusel on ajakohastatud väärtuseks 376 grammi süsinikdioksiidi kWh kohta.

4.2. Teise astme hindamise taotlemise kõlblikkus

Läbivaadatud HKSi direktiivis on sätestatud üksikasjalikud eeskirjad konkreetsete sektorite ja allsektorite kõlblikkuse kohta teise hindamise jaoks, kui nad ei vasta peamisele kasvuhoonegaaside heite ülekandumise kriteeriumile, mille alusel saaks neid kanda kasvuhoonegaaside heite ülekandumisest ohustatud sektorite loetellu.

Läbivaadatud HKSi direktiivis on selgelt sätestatud, et sektorite ja allsektorite lisamine kasvuhoonegaaside heite ülekandumist ohustatud sektorite loetellu teise taseme hindamise alusel on komisjoni otsustada. HKSi direktiivis tehakse selgelt vahet kõlblikkusel teise astme hindamise taotlemiseks, hindamisprotsessil ja -kriteeriumidel ning sektori tegelikul loetellu kandmisel. Käesolev esialgne loetelu puudutab taotlemiskõlblikkust.

Kui kasvuhoonegaaside heite ülekandumise ohu näitaja on 0,15 ja 0,2 vahel, võidakse nõuda kvalitatiivset hindamist vastavalt artikli 10b lõikes 2 esitatud kriteeriumidele, esitades tõendid heitkoguste vähendamise võimaluste, turu eripära ja kasumimarginaali kohta.

Sektorid ja allsektorid, kus heitemahukus (nagu seda kasutatakse kasvuhoonegaaside heite ülekandumise ohu näitaja arvutamisel, vt punkt 4.1) on suurem kui 1,5, võivad taotleda kas kvalitatiivset hindamist või kvantitatiivset hindamist eristatud tasandil (tasand PRODCOM-6 või -8).

Sektorid ja allsektorid, mille jaoks tasuta eraldatavad LHÜd arvutatakse rafineerimistehaste võrdlusaluste põhjal, võivad samuti taotleda mõlemat liiki hindamist.

Need sektorid ja allsektorid, mis on 2015.–2020. aasta kasvuhoonegaaside heite ülekandumisest ohustatud sektorite loetelus (8) tasandil PRODCOM-6 või -8, võivad esitada taotlusi kvantitatiivseks hindamiseks eristatud tasandil.

Kriteeriumid teise astme hindamise kõlblikkuse kohta on sätestatud läbivaadatud direktiivi artikli 10b lõigetes 2 ja 3 ning kokkuvõtlikult esitatud allpool tabelis 1.

Tabel 1

Ülevaade teise astme hindamise taotlemise kõlblikkuse kriteeriumidest

Kriteeriumid Artikkel Hindamismenetlus A Kasvuhoonegaaside heite ülekandumise ohu näitaja vahemikus 0,15 –0,2 Artikli 10b lõige 2 Kvalitatiivne hindamine B Heitemahukus ületab 1,5 Artikli 10b lõige 3 Kvalitatiivne hindamine VÕI kvantitatiivne hindamine eristatud tasandil C Tasuta eraldatavad LHÜd arvutatakse rafineerimistehaste võrdlusaluste järgi Artikli 10b lõige 3 Kvalitatiivne hindamine VÕI kvantitatiivne hindamine eristatud tasandil D Kantud ELi HKSi kasvuhoonegaaside heite ülekandumisest ohustatud sektorite loetellu (2015–2020) kuue- või kaheksanumbrilisel tasandil Artikli 10b lõige 3 Kvantitatiivne hindamine eristatud tasandil

5. Kasvuhoonegaaside heite ülekandumisest ohustatud sektorite esialgne loetelu aastateks 2021–2030

Kõiki tööstussektoreid hõlmava esimese astme hindamise tulemus on kasvuhoonegaaside heite ülekandumisest ohustatud sektorite esialgne loetelu. Sinna kuuluvad sektorid, mille puhul on kasvuhoonegaaside heite ülekandumise ohtu aastatel 2021–2030 hinnatud märkimisväärseks. Need sektorid on loetletud käesoleva teatise lisa tabelis 2. Sektorid ja allsektorid, mis vastavalt läbivaadatud ELi HKSi direktiivis sätestatud neljale kõlblikkuskriteeriumile (esitatud punktis 4.2) on hinnatud kõlblikuks taotlema täiendavat hindamist, on loetletud käesoleva teatise lisa tabelites 3, 4 ja 5.

6. Edasised sammud

Sektorid ja allsektorid, mis vastavalt kriteeriumidele A, B või C on kõlblikud taotlema teise tasandi hindamist, võivad esitada taotluse Euroopa Komisjonile hiljemalt kolm kuud pärast kasvuhoonegaaside heite ülekandumisest ohustatud sektorite esialgse loetelu avaldamist. Taotlused koos asjakohaste tõenditega esitatakse elektrooniliselt e-posti aadressil CLIMA-CARBON-LEAKAGE@ec.europa.eu

Peale selle võivad liikmesriigid kuni 30. juunini 2018 kriteeriumi D kohaseks teise astme hindamiseks kõlblikest sektoritest ja allsektoritest liikmesriikidele laekunud taotluste alusel taotleda nende sektorite ja allsektorite lisamist kasvuhoonegaaside heite ülekandumisest ohustatud sektorite loetellu, kui ülekandumisohu näitaja ületab läviväärtuse 0,2. Asjaomased sektorid ja allsektorid võivad esitada liikmesriikidele taotlused, mis sisaldavad nõuetekohaselt põhjendatud, täielikke, tõendatud ja kontrollitud andmeid viimase viie aasta kohta ning millele peaks olema lisatud kogu asjakohane teave. Komisjon avaldab täiendavad raamjuhised.

Nende hindamiste ja komisjoni tehtava proportsionaalse mõjuhinnangu tulemuste alusel kavatseb komisjon 2018. aasta lõpuks vastu võtta kasvuhoonegaaside heite ülekandumisest ohustatud sektorite loetelu aastateks 2021–2030.

(1) Euroopa Parlamendi ja nõukogu 14. märtsi 2018. aasta direktiiv (EL) 2018/410, millega muudetakse direktiivi 2003/87/EÜ eesmärgiga hoogustada heitkoguste kulutõhusat vähendamist ja süsinikdioksiidiheite vähendamist toetavaid investeeringuid, ning otsust (EL) 2015/1814.

http://eur-lex.europa.eu/legal-content/ET/TXT/?uri=uriserv:OJ.L_.2018.076.01.0003.01.EST&toc=OJ:L:2018:076:TOC

(2) Muude õigusaktidega vaadatakse läbi LHÜde tasuta eraldamise eeskirjad, ajakohastatakse võrdlusaluseid vastavalt tööstuskäitiste arengule, kehtestatakse eeskirjad LHÜde tasuta eraldamise kohandamiseks tegevuse muutumise tõttu ja määratakse iga käitise jaoks tasuta eraldatavate LHÜde arv.

(3) Tasuta LHÜd = võrdlusalus × varasem tootmistase × kasvuhoonegaaside heite ülekandumise ohu tegur × parandustegurid; lisateave on esitatud kasvuhoonegaaside heite ülekandumist käsitlevas juhenddokumendis (Guidance document no. 5 – Guidance on carbon leakage): https://ec.europa.eu/clima/sites/clima/files/ets/allowances/docs/gd5_carbon_leakage_en.pdf

(4) Eurostat, Statistical classification of economic activities in the European Community, NACE Revision 2.

(5) Eristatud tasand tähendab NACE-4st madalamat taset, nt PRODCOM-8

(6) Komisjoni 27. aprilli 2011. aasta otsus 2011/278/EL, millega määratakse kindlaks kogu liitu hõlmavad üleminekueeskirjad Euroopa Parlamendi ja nõukogu direktiivi 2003/87/EÜ artikli 10a kohaste tasuta saastekvootide ühtlustatud eraldamiseks (ELT L 130, 17.5.2011, lk 1).

(7) Selleks et saada NACE neljanumbrilisel tasemel elektritarbimise andmeid, mida kasutatakse kaudsete kulude arvutamiseks sektori kohta, oli vaja korraldada sihtotstarbeline andmekogumine. Nii koguti andmeid ka kasvuhoonegaaside heite ülekandumisest ohustatud sektorite varasemate loetelude koostamiseks aastatel 2009 ja 2014.

(8) Komisjoni otsus 2014/746/EL.